Številka:

Datum: 16. 1. 2019

**PROGRAM PORABE SREDSTEV PRORAČUNSKEGA SKLADA ZA GOZDOVE ZA LETO 2019**

V skladu s petim odstavkom 33. člena Zakona o gospodarjenju z gozdovi v lasti Republike Slovenije   
(Uradni list RS, št. 9/16; v nadaljnjem besedilu: ZGGLRS) s sredstvi proračunskega sklada za gozdove (v nadaljnjem besedilu: Gozdni sklad) upravlja in z njimi razpolaga ministrstvo, pristojno za gozdarstvo, na podlagi letnega programa porabe sredstev, ki ga na predlog ministrstva, pristojnega za gozdarstvo, sprejme Vlada Republike Slovenije. Letni program porabe sredstev Gozdnega sklada določa razdelitev sredstev po določenih namenih v posameznem letu.

Gospodarjenje z gozdovi v lasti Republike Slovenije je bilo preneseno na družbo Slovenski državni gozdovi, d. o. o. (v nadaljnjem besedilu: SiDG), 1. julija 2016 na podlagi prvega odstavka 39. člena ZGGLRS. Dejavnost gospodarjenja z državnimi gozdovi je bila prenesena na SiDG z delitveno bilanco, ki vključuje tudi seznam gozdov, ki so se prenesli v gospodarjenje SiDG. Delitveno bilanco je potrdila Vlada Republike Slovenije s sklepom št. 41005-4/2016/12 z dne 23. 6. 2016.

Program porabe sredstev proračunskega sklada za gozdove za leto 2018 je s sklepom   
št. 41000-3/2018/3 sprejela Vlada Republike Slovenije dne 5. 4. 2018. Z navedenim programom se je načrtovalo namenske prejemke v skupni višini 13.040.046,00 EUR in skupaj razpoložljiva sredstva 26.245.612,81 EUR ter predvideno porabo sredstev proračunskega sklada za gozdove za leto 2018 po posameznih namenih v skupni višini 18.530.348,58 EUR. Podračun proračunskega sklada za gozdove ob koncu leta 2018 izkazuje presežek prejemkov nad izplačili, v skupni višini 21.566.347,64 EUR.

Skladno z drugim odstavkom 59. člena Zakona o javnih financah (Uradni list, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617 in 13/18) se neporabljena sredstva na podračunu proračunskega sklada na koncu tekočega leta prenesejo v prihodnje leto. Prenos sredstev iz preteklih let je izkazan po posameznih namenih, kjer je izkazan tudi skupni obseg sredstev za leto 2019. Neporabljena sredstva po posameznih namenih iz programa porabe sredstev proračunskega sklada za gozdove se lahko porabljajo za odobrene namene do sprejetja novega programa porabe sredstev proračunskega sklada za gozdove oziroma se porabijo za financiranje programa v naslednjem letu.

*Financiranje Gozdnega sklada*

|  |  |  |  |  |
| --- | --- | --- | --- | --- |
|  | Namenski prejemki | Prenos sredstev Gozdnega sklada iz preteklih let | Prihodki v letu 2019 | Razpoložljiva sredstva v letu 2019 |
| 1. | Prihodki iz razpolaganja z državnimi gozdovi |  | 870.130,00 | 870.130,00 |
|  | Prihodki iz koncesijske dajatve po tretjem odstavku 42. člena ZGGLRS |  | 115.092,00 | 115.092,00 |
| 2. | Letno nadomestilo za upravljanje državnih gozdov v višini 20% od prodaje lesa iz državnih gozdov |  | 15.739.438,00 | 16.273.528,00 |
|  | Prenos sredstev Gozdnega sklada iz preteklih let | 21.566.347,64 |  | 21.566.347,64 |
|  | Skupaj: | 21.566.347,64 | 16.724.660,00 | 38.291.007,64 |

ZGGLRS v tretjem odstavku 33. člena določa kot vire financiranja Gozdnega sklada naslednje namenske prejemke:

– prihodke iz razpolaganja z državnimi gozdovi,

– letno nadomestilo za upravljanje državnih gozdov.

ZGGLRS v 3. točki prvega odstavka 42. člena določa, da je koncesijska dajatev prihodek proračuna Republike Slovenije, ki se nakazuje v Gozdni sklad.

SiDG lahko v imenu Republike Slovenije prodaja ali menja državne gozdove ter neodplačno prenaša lastninsko pravico na občine, če je državni gozd, ki je predmet takšnega pravnega posla, vključen v letni načrt razpolaganja z državnimi gozdovi. Za leto 2019 se načrtujejo prihodki od prodaje državnih gozdov v višini 870.130,00 EUR in prihodki od koncesnin v višini 115.092,00 EUR.

Za upravljanje državnih gozdov na podlagi četrtega odstavka 27. člena ZGGLRS SiDG plačuje Republiki Sloveniji letno nadomestilo v višini 20 % prihodkov od prodaje lesa iz državnih gozdov. Nominalna višina letnega nadomestila za upravljanje državnih gozdov za leto 2019 se določi skladno z Pogodbo o upravljanju gozdov v lasti Republike Slovenije, ki sta jo sklenili Republika Slovenija, zanjo Vlada Republike Slovenije, in SiDG. Pogodbeni stranki sta določili nominalno višino letnega nadomestila na podlagi ocenjenih prihodkov od prodaje lesa, ki se odraža tudi v predlogu Poslovnega načrta družbe SiDG za leto 2019, kjer se načrtujejo vplačila v gozdni sklad v višini 13.684.037,00 EUR. Razlika do vrednosti 15.739.438,00 EUR pa je posledica načrtovanega vplačila poračuna za leto 2018 v višini 2.055.401,00 EUR. SiDG v predlogu Poslovnega načrta za leto 2019 načrtuje, da bo v tem letu realiziral sečnjo v skupnem bruto obsegu 1.504.791 m3, s čimer načrtuje ustvariti 68.355.187,00 EUR prihodkov. Povprečna načrtovana prodajna cena bo tako znašala 52,58 EUR/m3 (vrednosti so zaokrožene na dve decimalni mesti).

*Poraba sredstev proračunskega sklada za gozdove za leto 2019*

|  |  |  |  |  |  |
| --- | --- | --- | --- | --- | --- |
|  | Namen financiranja | Prenos neporabljenih sredstev iz preteklih let | Razpoložljiva sredstva v letu 2019 | Skupaj razpoložljiva sredstva za leto 2019 | Ocena predvidene porabe v letu 2019 |
| 1. | Pridobivanje gozdov | 10.643.509,62 | 10.000.000,00 | 20.643.509,62 | 9.000.000,00 |
| 2. | Naloge v zvezi z razpolaganjem | 56.606,50 | 396.250,00 | 452.856,50 | 396.250,00 |
| 3.\* | Obveznosti Republike Slovenije iz pridobitve lastninske pravice na gozdovih na podlagi zakona, ki ureja dedovanje | 22.721,01 | 25.000,00 | 47.721,01 | 25.000,00 |
| 4. | Ukrepi na območju Nature 2000 v zasebnih gozdovih v skladu s programom upravljanja območij Natura 2000 in programom vlaganj v gozdove, ki ga na podlagi nacionalnega gozdnega programa pripravi Zavod za gozdove Slovenije v skladu z zakonom, ki ureja gozdove | 1.017.278,36 | 765.910,00 | 1.783.188,36 | 750.000,00 |
| 5.\*\* | Obveznosti do občin – 25% od letnega nadomestila prihodkov od prodaje lesa iz državnih gozdov | 132.774,65 | 3.700.000,00 | 3.832.774,65 | 3.700.000,00 |
|
| 6.\* | Obveznosti iz naslova davkov, prispevkov in drugih obveznih dajatev, ki izvirajo iz lastninske pravice na državnih gozdovih | 422.979,64 | 1.000.000,00 | 1.422.979,64 | 1.000.000,00 |
| 7. | Promocija rabe lesa in lesnih proizvodov ter gozdno lesnih verig | 553.042,02 | 727.700,00 | 1.280.742,02 | 700.000,00 |
| 8. | Naloge v zvezi s prevozom, hrambo in prodajo zaseženih in odvzetih gozdnih lesnih sortimentov, ki jih izvaja družba, na podlagi zakona, ki ureja gozdove | 109.800,00 | 109.800,00 | 219.600,00 | 109.800,00 |
| \*\*\* | Prenesena razpoložljiva sredstva iz preteklih let | 8.607.635,84 |  | 8.607.635,84 |  |
|  | Skupaj: | 21.566.347,64 | 16.724.660,00 | 38.291.007,64 | 15.681.050,00 |
| Razlika med skupaj razpoložljivimi sredstvi in ocenjeno porabo v letu 2019: | | | | | 22.609.957,64 |

\* Skladno s tretjim odstavkom 36. člena ZGGLRS se prednostno poplačajo te obveznosti, razlika se nameni za financiranje nalog Sklada kmetijskih zemljišč in gozdov Republike Slovenije po 36. členu ZGGLRS, in to šele po porabi sredstev, ki so za te namene zagotovljena na Skladu kmetijskih zemljišč in gozdov Republike Slovenije (v nadaljnjem besedilu: Sklad).

\*\*Skladno s tretjim odstavkom 35. člena ZGGLRS ministrstvo, pristojno za gozdarstvo, izplača obveznosti do občin do 30. junija tekočega leta za preteklo leto. Zaradi navedenega bo znesek do višine 3.700.000,00 EUR izplačan občinam do 30. junija 2019.

Sredstva Gozdnega sklada se lahko namenijo zgolj za financiranje nalog, ki so opredeljene v četrtem odstavku 33. člena in tretjem odstavku 36. člena ZGGLRS. Ministrstvo, pristojno za gozdarstvo, je te naloge v celoti povzelo v zgornji tabeli.

SiDG načrtuje, da bo v letu 2019 v skladu z ZGGLRS realizirala pravne posle, s katerimi bo sledil ciljem, ki jih je opredelil ZGGLRS pri pridobivanju gozdov (oblikovanje strnjenih kompleksov državnih gozdov, pridobivanje gozdov v obmejnem pasu, varovalnih gozdov ter gozdov v varovanih območjih). Ministrstvo, pristojno za gozdarstvo, bo po prejemu zahtevka za plačilo kupnine za kupljene gozdove skrbno proučilo vso listinsko dokumentacijo in ustrezne cenitve. SiDG bo pridobival gozdove v skladu z 20. členom ZGGLRS. Glede na to, da je ponudba prodaje gozdov odvisna od volje lastnikov, podrobnejše lokacije niso načrtovane.

Skladno s 26. členom ZGGLRS sta Republika Slovenija in družba SiDG sklenili odplačno Pogodbo o razpolaganju z gozdovi v lasti Republike Slovenije in pridobivanju gozdov. Na podlagi navedene pogodbe, ki je bila spremenjena in dopolnjena z Dodatkom št. 1 k Pogodbi o razpolaganju z gozdovi v lasti Republike Slovenije in pridobivanju gozdov, je SiDG v letu 2019 upravičen do plačila mesečnega nadomestila za izvajanje nalog razpolaganja v višini 23.199,38 EUR brez DDV oz. 28.303,24 EUR z DDV.

Obveznosti Republike Slovenije iz pridobitve lastninske pravice na gozdovih na podlagi zakona, ki ureja dedovanje, so ocenjene na podlagi realizacije leta 2018.

ZGGLRS določa tudi, da se v breme Gozdnega sklada poravnavajo obveznosti, ki izhajajo iz ukrepov na območju Nature 2000 v zasebnih gozdovih v skladu s programom upravljanja območij Natura 2000 in programom vlaganj v gozdove, ki ga na podlagi nacionalnega gozdnega programa pripravi Zavod za gozdove Slovenije, v skladu z zakonom, ki ureja gozdove.

Obveznosti do občin – 25 % od letnega nadomestila prihodkov od prodaje lesa iz državnih gozdov izhajajo iz prvega odstavka 35. člena ZGGLRS.

Načrtovane obveznosti iz naslova davkov, prispevkov in drugih obveznih dajatev, ki izvirajo iz lastninske pravice na državnih gozdovih predstavljajo obveznost plačila pristojbine za vzdrževanje gozdnih cest za leto 2018 - končni obračun ter obveznost plačila akontacije navedene pristojbine za leto 2019.

Obveznosti Gozdnega sklada za promocijo rabe lesa in lesnih proizvodov ter gozdno lesnih verig je predpisal ZGGLRS. Ustrezne promocijske aktivnosti bosta izvajali ministrstvo, pristojno za gozdarstvo, in ministrstvo, pristojno za lesarstvo.

SiDG izvaja tudi nekatere naloge v zvezi s prevozom, hrambo in prodajo zaseženih in odvzetih gozdnih lesnih sortimentov. Obseg teh nalog v letu 2019 izhaja iz pogodbeno ocenjene vrednosti do 109.800 EUR z DDV.

Razlika med skupaj razpoložljivimi sredstvi v letu 2019 in predvideno porabo, ki znaša 22.609.957,64 EUR, ostaja nerazporejena in bo namenjena financiranju nepredvidenih obveznosti, ki izvirajo iz lastninske pravice Republike Slovenije na gozdovih, in za financiranje nalog Sklada kmetijskih zemljišč in gozdov Republike Slovenije po 36. členu ZGGLRS, in to šele po porabi sredstev, ki so za te namene zagotovljena na Skladu kmetijskih zemljišč in gozdov Republike Slovenije.